НАРЕДБА  №13
за символите, почетните знаци и звания на Община Руен

(приета с Решение №53 от Протокол №07/15.07.2008 г.; изм. с Протокол №28/14.12.2017 г.)

Глава първа

ОБЩИ ПОЛОЖЕНИЯ

           Чл.1. Тази наредба урежда материята относно символите, почетните знаци и звания на Община Руен, както и условията и критериите за присъждането  на почетни знаци и звания.

Глава втора

СИМВОЛИ НА ОБЩИНА РУЕН

           Чл.2. Символите на община Руен са:

            1. Знаме;

            2. Герб;

           Чл.3.(1) Знамето се изработва от  плат в правоъгълна форма, върху който отчетливо е изобразен гербът на Община Руен, поставен в дясната част и надпис в останалата част „ОБЩИНА РУЕН”.Цветът на знамето е светлосин и символизира вечността.
                   (2) При изработване на знамето за вертикално окачване в горната част е разположен надписа „ОБЩИНА РУЕН”, а в долната част вертикално и отчетливо се изобразява герба на общината.

                   (3) Знамето може да се изработва в различни размери, в зависимост от мястото на поставяне или условията при носенето му. 
                   (4) Поставянето на знамето се извършва в следната последователност:

             - при вариант – знаме на Република България, знаме на Европейски съюз и знаме на Общината – в средата се поставя националното знаме, вляво – на Общината, в дясно на Европейски съюз, гледано към тях;

              - при вариант – знаме на Република България, знаме на общината, знаме на Европейски съюз, знаме на НАТО – от двете страни на знамената на Общината, на Европейския съюз и на НАТО трябва да се поставят Българските знамена, гледано към тях;

              - при издигане на общинското знаме заедно със знамето на побратимен град/община от друга държава, почетно място се дава на Общинското знаме, което се поставя от лявата страна, гледано към тях;

              - при издигане знамената на няколко побратими града/общини, знамето на Община Руен се поставя в средата, ако броя на останалите знамена е четен. В началото и в края на реда, ако броят на останалите знамена е нечетен. Знамената на чуждестранните градове/общини се подреждат на еднаква височина, по азбучен ред, съобразно българската азбука;

              - при посещение на официална делегация на чуждестранна държава в Община Руен, почетно място се дава на Българското знаме, което се поставя от лявата страна, гледано към тях.

                  (5) Недопустимо е ползването на знамето на Община Руен за фирмена реклама или по начин, който уронва достойнството на Общината.   

            Чл.4. Знамето присъства като символ при следните случаи:

            1. Национални празници;

            2. Ден на община Руен;

            3. Празници и чествания на годишни събития с важно значение за Община Руен;

            4. Тържествени заседания на Общински съвет – Руен и др.

             5. Пред сградата на община Руен, в сесийната зала на Общински съвет;

            6. На сградите на кметства, общински училища и детски заведения.

            Чл.5.(1) Гербът на Община Руен представлява щит под формата на правоъгълно ядро със 3 зъбера от двете страни пропорционално увеличаващи размера на щита към долния край. 

                    (2) Елементите на Герба на Община Руен символизират:

            - в горната част на фона на българското знаме е надписа „община Руен” и символизира принадлежността на административната структура към Република България;

           - изобразеният в средата житен клас оцветен в жълто символизира уважението и почитта на населението към хляба;
            - изобразената глава на овен с големи извити рога разположена в горния десен ъгъл на герба символизира основния поминък в миналото и гордостта на предците ни;

            - жълто-кафевият тютюнев лист разположен долу в дясно символизира основния отрасъл на района и община Руен-тютюнопроизводството;

            - разположената червена ябълка горе в ляво на герба и чепката грозде  символизират развитието на овощарството и лозарството като приоритетни отрасли за бъдещето на общината
            - формата на герба – щита, символизира силата и дълговечната история както на Българската държава, така и на община Руен.

                     (2) Гербът присъства като елемент на знамето , почетния печат на Община Руен, грамотата, почетния знак/плакета/. 
                     (3) Гербът на Община Руен задължително се поставя в кабинета на Председателя на Общински съвет, кабинета на Кмета на общината и върху фасадата на Общината.

                      (4) Гербът и знамето на Община Руен се поставят в ритуалните зали заедно с герба и знамето на Република България.

                      (5) Недопустимо е използването на Герба на Община Руен в различните му форми за търговски, рекламни, политически, религиозни, етнически и шовинистични цели.

Глава трета

ПОЧЕТНИ ЗНАЦИ

               Чл.6.(1) Почетните знаци на Община Руен са:
               1. Почетен печат на община Руен;

               2. Грамота;

               3. Почетен знак на Община Руен /плакет/.

                       (2) Връчването на почетните знаци на Община Руен се извършва от Кмета на общината.

               Чл.7. Печатът на община Руен има кръгла форма. В средата е изобразен гербът на Община Руен. В горната част има надпис „Република България”, а в долната част „Община Руен”.

               Чл.8. Печатът на Община Руен се съхранява от Кмета на Общината. Поставя се след подписа на Кмета или Председателя на Общински съвет върху оригинали на:

               1. Споразумения, договори и др. официални документи с важно дългосрочно значение за Общината;

               2. Всички пълномощия за представляване на Общината в отношенията с други държави и побратимени общини и градове;

               3. Всички декларации на ръководството на Община Руен;

               4. Удостоверения за удостояване със звание „Почетен гражданин на община Руен”, грамоти и др. документи с представителен за общината характер.

              Чл.9. (1) Почетната грамота е луксозен лист с правоъгълна форма с художествено оформено изображение на герба на общината. В нея се вписва името на призьора, номера и датата на Решението на Общински съвет и мотивите за присъждане.

                       (2) Почетната грамота се присъжда на дейци на науката, културата, изкуството и спорта с изключителен принос за издигане престижа на общината, на проявили героизъм и жертвоготовност при екстремни ситуации, на дарители и други лица
                       (3) Удостояването с грамота става с Решение на Общински съвет.

                     (4) За издадените грамоти и удостоверения се води отделен регистър. Регистъра се съхранява от Кмета на община Руен или упълномощено от него лице.
               Чл.10 (1) Почетния знак на община Руен /плакет/ се изработва от твърд материал в златист или сребрист цвят и представлява правоъгълник с размери 10см/14см.В средата е разположено релефно изображение на герба на община Руен .Надписа за повода на връчване и лицето на което се връчва се изписват отгоре и отдолу на плакета.
                         (2) Плакетът се подарява при удостояване със звание „Почетен гражданин на Община Руен”,  при връчване на грамота, на официални гости на общината и по други поводи.

Глава четвърта

ПОЧЕТНИ ЗВАНИЯ

                    Чл.11. Удостоверяването със звание „Почетен гражданин на община Руен става с решение на Общински съвет. решението се взема с мнозинство повече от половината от общия брой на съветниците.

                    Чл.12. Предложение да Общински съвет за удостоверяване със званието „Почетен гражданин на Община Руен” могат да правят:

                     1. Председателят на Общински съвет – Руен;

                     2. Кмета на община Руен;

                     3. Постоянните комисии към Общински съвет;

                     4. Обществени организации и институции.

                     Чл.13. Предложенията задължително се обсъждат от Постоянните комисии на Общинския съвет при осигуряване на прозрачност и публичност на разискванията.

                     Чл.14. Предложението се внася на сесия на Общинския съвет  за обсъждане и вземане на решение от Председателя на Общинския съвет на база на решения на Постоянните комисии.

                     Чл.15. За „Почетен гражданин на Община Руен” в рамките на една календарна година могат да бъдат избрани най-много 2 лица.

                     Чл.16. За почетни граждани на Община Руен могат да се предлагат български и чуждестранни  граждани:
                     1. За значителни постижения, които са съществен принос за развитие на общината и Република България;

                     2. Дейци на науката, културата, образованието, изкуството и спорта с особени заслуги към общината;

                     3. Дарители, чийто дарения са с непреходна стойност за общината;

                     4. За проявен изключителен героизъм в екстремни и аварийни ситуации;
                     5. Други случаи по решение на Общинския съвет.

                      Чл.17.(1) След приемане от Общинския съвет на Решение за удостояване със званието „Почетен гражданин на Община Руен” на вносителя на предложението и на удостоения се изпраща копие от решението, както и покана за връчване на удостоверение за присъденото звание, която съдържа дата, място и час на провеждане на ритуала.
                              (2) В специалния регистър по чл.9,ал.4 се отбелязват данните на удостоения, адреса, номера на Решението на Общински съвет, № и дата на връчване на удостоверението.

                      Чл.18. (1) При присъждане на званието „Почетен гражданин на Община Руен” на удостоения се издава удостоверение по специално изготвен образец, което съдържа: № на удостоверението, № на Решението на Общински съвет, повода за удостояването.

                                (2) Удостоверението се подписва от Кмета на Общината и от Председателя на Общински съвет и се подпечатва с официалния печат на Община Руен.

                                (3) На удостоения се връчва и почетен знак /плакет/ на Община Руен.

                                (4) Обявяването и връчването на удостоверението се извършва на тържествено заседание на Общински съвет – Руен в присъствието на удостоения, вносителя на предложението, Кмета на Община Руен, Председателя на Общински съвет, близки на удостоения, журналисти и др.

Глава Пета

ОФИЦИАЛЕН ПРАЗНИК НА ОБЩИНА РУЕН

                     Чл.19.(1)Официалният празник на Община Руен е последната неделя от месец Май.

                                (2) Празника на Община Руен се провежда под патронажа на Кмета на Общината.

                              (3) Подготовката и провеждането на Празника на Община Руен се финансира от Бюджета на общината, дарения и спонсорства.

Глава Шеста

АДМИНИСТРАТИВНО-НАКАЗАТЕЛНИ РАЗПОРЕДБИ

                    Чл.20. При неспазване на разпоредбите на Наредбата се налага глоба в размер от 50.00лв до 500.00лв.

                    Чл.21. Актове за установяване на нарушения по тази Наредба се съставят от длъжностно лице, определено със заповед на Кмета на Община Руен. Наказателните постановления се издават от Кмета на общината.

                     Чл.22. Установяването на нарушенията, издаването, обжалването и изпълнението на наказателните постановления се извършва по реда на ЗАНН.

ПРЕХОДНИ И ЗАКЛЮЧИТЕЛНИ РАЗПОРЕДБИ

                      § 1. Тази наредба се приема на основание чл.22,ал.1, във връзка с чл.21,ал.1 т.21 и т.22 от ЗМСМА, с протоколно решение № 53 от 15.07.2008 г. 

                       § 2. Тази Наредба отменя досега действащи решения на Общински съвет Руен за символи, почетни знаци и звания.
                       § 3. За неуредени в настоящата Наредба въпроси, Общински съвет приема отделни решения.

